Laivelis aukso
Malatinis – ežeras Dusetų parapijoje. Pasakoja, kad čia seniau nakties dvyliktą lyg girnomis kas maldavę, vaidendavęsi. 

Kartą važiavęs žmogus paežere ir pamatęs atsiiriant mažam laively mergaitę. Ji, prisiyrusi į krantą, ėmė tą žmogų prašyti, kad jis arčiau prieitų. Žmogus, priėjęs arčiau, pamatė – pilnas laivelis aukso. Jis ją paklausė: 

– Iš kur čia auksas? 

Tuo metu mergaitė, nieko nesakius, pranyko su visu auksu. Žmogus, labai persigandęs, parvažiavo namo ir ilgai sirgo.

Kiti pasakoja, kad vietoj šio ežero buvęs Suntežerio dvaras. To dvaro ponas buvęs labai piktas. Už tai kažkas jį pakoręs ir jo dvarą prakeikęs: dvaras nugrimzdęs, jo vietoj likęs ežeras. Tame dvare ir dabar dar esą kabąs pakartas ponas, o jo duktė kai kada važinėjanti po tą ežerą aukso laiveliu.

Padavimai